Военна прокуратура на Бразилия

Военната прокуратура на Бразилия (на португалски: Ministério Público Militar (MPM), буквално: Военно обществено министерство) е един от съставните дялове на Прокуратурата на Съюза, която включва още Федералната прокуратура, Трудовата прокуратура и Прокуратурата на Федералния окръг и териториите. Заедно, Прокуратурата на Съюза и прокуратурите на отделните щати формират единната Прокуратура на Бразилия. Основната цел, на която е подчинена дейността на Военната прокуратура на Бразилия, е съхраняването на установената йерархия и дисциплината на въоръжените сили на Бразилия, чиято основна задача е съхраняването на националния суверенитет на Бразилия. Военната прокуратура на Бразилия е независим орган, който притежава юрисдикция върху цялата територия на страната. Неин ръководител е главният военен прокурор, който се назначава от главния прокурор на Бразилия. Състав Членовете на Военна прокуратура на Бразилия, наричани най-общо военни прокурори, се поделят на три ранга в зависимост от функциите си и инстанциите, пред които пледират. Т.нар. главни военни субпрокурори (Subprocuradores-Gerais de Justiça Militar) пледират пред Висшия военен съд. Рангът на военните прокурори (Procuradores da Justiça Militar) обединява членове на Военната прокуратура, които пледират пред първоинстанционните военни съдилища в Бразилия – т.нар. военни аудитории. Най-ниско ниво в ранговата система на Военната прокуратура заемат военните промотори (Promotores da Justiça Militar), които представляват помощник военни прокурори, пледиращи в процеси от компетенцията на първоинстанционните военни съдилища. Структура Структурата и организацията на Военната прокуратура е определена в Допълнителен закон No.75 от 20 май 1993 за устройството на Прокуратурата на Съюза. Според него Органи на Военната прокуратура са: главният военен прокурор; Колегията на военните прокурори. Висшият съвет на Военната прокуратура (Conselho Superior do Ministério Público Militar); Камарата за координация и ревизия на Военната прокуратура (Câmara de Coordenação e Revisão do Ministério Público Militar); Корежедорията на Военната прокуратура (Corregedoria do Ministério Público Militar); главните военни субпрокурори; военните прокурори; военните промотори. Ръководството на Военната прокуратурата се осъществява от главен военен прокурор, който се назначава от главния прокурор на Бразилия за срок от две години измежду листа с трима кандидати, изготвена от Колегията на военните прокурори. Колегията на военните прокурори включва всички членове на Военната прокуратура и се председателства от главния военен прокурора. Основните ѝ функции са да номинира трима членове на Военната прокуратура за кандидати за длъжността Главен военен прокурор и да се произнася по въпроси, касаещи Военната прокуратура. Висшият съвет на Военната прокуратура включва главния военен прокурор, вице главния военен прокурор и всички главни военни субпрокурори. Висшият съвет е орган, който изпълнява широки регулаторни, контролни и нормативни функции, касаещи критериите за назначение и кариерно развитие на членовете на Военната прокуратура, както и такива, касаещи дейността на различните административни звена на прокуратурата. Висшият съвет налага или одобрява дисциплинарни наказания на членове на прокуратурата; изисква или одобрява временно или постоянно отстраняване от длъжност на членове на прокуратурата и назначава дисциплинарни комисии, разследващи членове на прокуратурата; изготвя списък с трима главни военни субпрокурои – кандидати за длъжността Главен корежедор на Военната прокуратура; попълва състава на различните технически и административни звена на прокуратурата и др. Камарата за координация и ревизия на Военната прокуратура е орган, който осигурява координация, единство и проверка на функциите на прокуратурата. Камарата за координация и ревизия се състои от трима членове на прокуратурата, като един от членовете се назначава от главния военен прокурор, а двама се избират от Висшия съвет на Военната прокуратура. Мандатът на членовете на камарата е двугодишен. Главният военен прокурор определя един от членовете на камарата за изпълняващ длъжността Координатор, а Висшият съвет изготвя правилник за дейността на камарата. Камарата осигурява интегритета на дейността на органите на прокуратурата, които попадат в обсега на нейните компетенции, съблюдавайки принципа за функционална независимост. Камарата поддържа сътрудничество с други държавни органи или институции, които извършват дейност в сферите от нейната компетенция. Камарата за координация и ревизия подсигурява останалите органи на прокуратурата с правно-техническа информация. Камарата одобрява съхраняването и архивирането на цялата или на части от информацията, събрана в хода на различните разследвания, или определя други органи на прокуратурата, които да извършват тази дейност, и се произнася относно архивирането на информацията, събрана от военната полиция, с изключения на случаите от компетенцията на главния прокурор. Камарата се произнася и по случаите на спорове за компетенция между различните органи на прокуратурата. Корежедорията на Военната прокуратура е орган, който контролира дейността и поведението на членовете на прокуратурата. Представлява вътрешен отдел, който се ръководи от главен корежедор, чийто мандат е двугодишен и може да бъде подновен веднъж. Главният корежедор се назначава от главния военен прокурор измежду кандидатите, предложени от Висшия съвет. Главният корежедор има право да участва без право на глас в заседанията на Висшия съвет. Той извършва ex oficio, по искане на главния прокурор или по искане на Висшия съвет разследвания или налагане на корективни мерки, резултатите от които се представят в съответни доклади. Главният корежедор започва разследвания срещу членове на прокуратурата и предлага на Висшия съвет откриване на последваща административна процедура срещу тях. Главният корежедор има право да извършва атестации на членовете на прокуратурата и да предлага на Висшия съвет отстраняването на онези от тях, които не са преминали успешно атестациите си. Източници ((en)) Constituicao_ingles_3ed.pdf [4,55 MB]. Constitution of the Federative Republic of Brazil: constitutional text of October 5, 1988, with the alterations introduced by Constitucional Amendments no. 1/1992 through 64/2010 and by Revision Constitutional Amendments no. 1/1994 through 6/1994 – Brasília: Chamber of Deputies, Documentation and information Center, 2010. ((pt)) Допълнителен закон No 75 от 20 май 1993 за устройството на Прокуратурата на Съюза Официален сайт на Военната прокуратура на Бразилия. Посетен на 4 май 2013 Архив на оригинала от 2013-04-30 в Wayback Machine.